Onnibus palkkasi liputtomia maahanmuuttajanuoria kuvanneen ja sittemmin potkut saaneen kuljettajan – "Säännöt ovat meilläkin ihan samat"

Onnibusin nykyinen toimitusjohtaja Lauri Helke päätti palkata Nobinalta potkut saaneen Gleb Simanovin töihin.

Pekka Ruissalo

Muutama viikko sitten sosiaalisessa mediassa herätti paljon huomiota tapaus, jossa liikenneyhtiö Nobinalla työskennellyt kuljettaja sai työstään potkut kuvatessaan liputtomia, maahanmuuttajataustaisia nuoria. Potkujen syyksi kerrottiin sopimaton ja rasistinen käytös. Gleb Simanov jakoi videot omalla Facebook-sivullaan heinäkuisen viikon maanantaina – torstaina tuli potkut.

Simanov on aiemmin ollut Perussuomalaisten kuntavaaliehdokkaana ja miehen omalla Facebook-seinällään julkaisema sisältö on ollut hyvin maahanmuuttokriittistä.

Samana torstaina mieheen otti yhteyttä Onnibusin tamperelainen pomomies Lauri Helke Helke tarjosi Simanoville töitä.

– Hän tarjosi minulle työtä ja olen erittäin kiitollinen siitä. Nyt kun olen käynyt Onnibus.comia yrityksenä läpi, niin minulle on selvinnyt että kyseessä on vastuullisuutta ja täsmällisyyttä arvostava yritys. Kaikilla pitää olla liput etniseen taustaan katsomatta ja asian vaatiminen ei ole rasismia, kommentoi Simanov Facebook-profiilissaan.

Helke korostaa, että Onnibusilla on ihan samanlaiset säännöt kuin Nobinallakin.

– Olen nähnyt Simanovin kuvaaman videon. Videon julkaisua voidaan pitää kiellettynä, myös kuvaaminen ylipäätään oli tilanteessa erikoinen ratkaisu. Se missä Simanov toimi sen sijaan täysin oikein oli se, että hän tarkisti ovatko asiakkaat maksaneet. Oletan näkemäni perusteella, että kyseessä on ammattitaitoinen kuljettaja ja tällä perusteella myös otin häneen yhteyttä, Helke kertoo Tamperelaiselle.

Helken mukaan Simanovin työ tulee sijoittumaan pääkaupunkiseudulle. Sieltä Onnibus liikennöi muun muassa Kotkaan, Heinolaan, Turkuun ja Tampereelle.